Visserman verdrink in Port AlfredFoto: NSRI ŉ Visserman het Woensdagmiddag in die Kowierivier-monding by die Port Alfred-hawe in die Oos-Kaap verdrink. Juan Pretorius, stasiebevelvoerder van die Nasionale Seereddingsinstituut (NSRI) in Port Alfred, sê die visserman het glo oorboord geval nadat die vissersboot waarop hy was deur ŉ golf getref is. Pretorius sê die NSRI het met hul aankoms op die toneel gesien die man dryf in die water waarna duikers hom uitgehaal het en mond-tot-mond-asemhaling op hom begin toepas het. Hy is egter op die toneel dood verklaar. Die man was glo in sy 50’s. “Die polisie het ŉ geregtelike doodsondersoek geopen en die man se liggaam is aan die polisie en die patologie-dienste oorhandig.”